高启
咏梦
的的缘愁得，蒙蒙与醉和。
轻随云浩荡，暗越岭嵯峨。
夜店嗟偏短，春闺想最多。
关山归识路，江渚去凌波。
梁落中宵月，楼横欲曙河。
隔帘休警鹊，近烛任飞蛾。
游远宁烦载，穿深岂畏诃。
寒惊瑶作障，暖恋锦成窝。
蝴蝶谁家信，鸳鸯别浦歌。
静嫌风动竹，闹怯雨鸣荷。
寂历窗扃纸，低迟帐卷罗。
知情唯枕共，送恨忽钟过。
缟袂香犹在，朱弦字不磨。
记来还仿佛，寻去已蹉跎。
宿烬分余麝，残妆晕浅螺。
忧欢情总幻，离合事皆讹。
池上吟芳草，庭前觅旧柯。
既因思是种，复念睡为魔。
易断俄如此，难凭竟若何。
阳台莫重问，千古笑巫娥。